*Жоба*

**Қазақстан Республикасының**

**Цифрлық кодексі**

# 1-тарау. ЖАЛПЫ ЕРЕЖЕЛЕР

## 1-бап. Осы Кодекспен реттелетін қатынастар

## 1. Осы Кодекс цифрлық деректерді жасау, өңдеу, сақтау және беру арқылы ұйымдастырылған цифрлық ортадағы қоғамдық қатынастарды реттейді.

## 2. Тауар-ақша қатынастары және қатысушылардың теңдігіне негізделген өзге де мүліктік қатынастар, сондай-ақ мүліктік қатынастармен байланысты жеке мүліктік емес қатынастар Қазақстан Республикасының азаматтық заңнамасымен реттеледі.

## 3. Кәсіпкерлік субъектілері мен мемлекеттің өзара іс-қимылына, оның ішінде мемлекеттік реттеуге және кәсіпкерлікті қолдауға байланысты туындайтын қоғамдық қатынастар Қазақстан Республикасының Кәсіпкерлік кодексімен реттеледі.

## 4. Зияткерлік меншік саласындағы қатынастар авторлық және сабақтас құқықтар туралы заңнамамен реттеледі.

### 5. Егер осы Кодексте, заңдарда және Қазақстан Республикасы ратификациялаған халықаралық шарттарда өзгеше көзделмесе, Қазақстан Республикасында шетелдіктер, азаматтығы жоқ адамдар, сондай-ақ шетелдік заңды тұлғалар Қазақстан Республикасының азаматтары мен заңды тұлғалары үшін белгіленген құқықтар мен бостандықтарды пайдаланады және цифрлық ортада туындайтын қатынастарда міндеттер атқарады.

## 2-бап. Қазақстан Республикасының цифрлық ортадағы қатынастарды реттейтін заңнамасы

## 1. Қазақстан Республикасының цифрлық ортадағы қатынастарды реттейтін заңнамасы (бұдан әрі – цифрлық заңнама) Қазақстан Республикасының Конституциясына негізделеді және осы Кодекстен және Қазақстан Республикасының өзге де нормативтік құқықтық актілерінен тұрады.

## 2. Егер Қазақстан Республикасы ратификациялаған халықаралық шартта осы Кодексте қамтылған өзгеше қағидалар белгіленсе, онда халықаралық шарттың қағидалары қолданылады.

3. Осы Кодекс пен Қазақстан Республикасының цифрлық ортадағы қатынастарды реттейтін нормаларды қамтитын өзге де заңдары арасында қайшылықтар болған жағдайда осы Кодекстің ережелері қолданылады.

## 3-бап. Қазақстан Республикасы цифрлық заңнамасының мақсаттары мен міндеттері

## 1. Қазақстан Республикасы цифрлық заңнамасының мақсаты цифрлық ортада бірыңғай мемлекеттік саясатты іске асырудың құқықтық негіздерін, міндеттері мен қағидаттарын, сондай-ақ тетіктерін айқындау болып табылады.

## 2. Қазақстан Республикасы цифрлық заңнамасының міндеттері:

## 1) цифрлық ортада құқықтық реттеуді жүзеге асыру;

## 2) цифрлық тұрақтылықты сақтау;

## 3) Қазақстан Республикасының тұрақты цифрлық даму негіздерін қамтамасыз ету;

## 4) цифрлық технологияларды дамытуға инвестициялар тарту үшін жағдайлар жасау;

## 5) Қазақстан Республикасының халықаралық шарттық және өзге де міндеттемелерінің орындалуын қамтамасыз ету, цифрлық технологияларды қолдану саласындағы халықаралық ынтымақтастықты дамыту;

## 6) қоғамда цифрлық мәдениетті қалыптастыру, білім берудің барлық деңгейлерінде білімді насихаттау, цифрлық технологиялардың тұрақты дамуын қамтамасыз ету мақсатында білім беру мен ағартуды дамыту;

## 7) цифрлық технологияларды қолдану саласында заңдылық пен құқықтық тәртіпті нығайту;

## 8) мемлекеттік басқаруды цифрлық трансформациялау.

## 4-бап. Цифрлық ортадағы қатынастарды реттеу қағидаттары

## Цифрлық ортадағы қатынастарды құқықтық реттеу мынадай қағидаттарға негізделеді:

## 1) адам мүдделерінің басымдығы;

## 2) цифрлық ортада жеке адамның, қоғамның және мемлекеттің қауіпсіздігін қамтамасыз ету;

## 3) жеке өмірге қол сұғылмаушылық, адамның жеке өмірі туралы ақпаратты оның келісімінсіз жинауға, сақтауға, пайдалануға және таратуға жол бермеу;

## 4) Қазақстан Республикасының заңдарына сәйкес қолжетімділігі шектелмеген цифрлық жазбаларды іздеу, қалыптастыру және беру еркіндігі;

## 5) осы Кодексте және Қазақстан Республикасының заңдарында тыйым салынбаған кез келген цифрлық технологияларды құру және пайдалану еркіндігі;

## 6) Қазақстан Республикасының заңдарына сәйкес қолжетімділігі шектелмеген мемлекеттік цифрлық ресурстар мен жүйелерге қол жеткізу еркіндігі;

## 7) цифрлық ортадағы қатынастардың эксаумақтылығы;

## 8) жеке және жария мүдделер теңгерімін қамтамасыз ету;

## 9) цифрлық теңсіздікке және цифрлық технологияларды қолдану мүмкіндігі және (немесе) тілегі жоқ азаматтардың конституциялық құқықтарын шектеуге жол бермеу;

## 10) мемлекеттік қызметтер көрсетуге және (немесе) мемлекеттік органдар мен ұйымдардың ішкі пайдалануына арналмаған цифрлық ресурстар мен жүйелерді құруға және пайдалануға мемлекеттің қатысуын шектеу.

2-тарау. ЦИФРЛЫҚ ОРТАДАҒЫ МЕМЛЕКЕТТІК БАСҚАРУ

## 5-бап. Мемлекеттік органдардың цифрлық ортадағы қызметін үйлестіру

1. Қазақстан Республикасының Президенті жанындағы Қазақстан Республикасында цифрландыруды енгізу мәселелері жөніндегі комиссия (бұдан әрі – Комиссия) Қазақстан Республикасының Президенті жанындағы цифрлық ортада бірыңғай мемлекеттік саясатты қалыптастыруды жүзеге асыратын консультациялық-кеңесші орган болып табылады.

2. Комиссия туралы ережені Қазақстан Республикасының Үкіметі бекітеді. Комиссияның құрамын Қазақстан Республикасының Президенті бекітеді.

3. Комиссияның жұмыс органы цифрландыру және киберқауіпсіздік жөніндегі уәкілетті орган (бұдан әрі – уәкілетті орган) болып табылады.

4. Цифрландыру жөніндегі сараптамалық кеңес арнаулы мемлекеттік органдар мен Қазақстан Республикасының Қорғаныс министрлігін қоспағанда, мемлекеттік органдардың цифрлық ортадағы қызметін салааралық және ведомствоаралық үйлестіруді жүзеге асыратын уәкілетті орган жанындағы консультациялық-кеңесші орган болып табылады.

5. Цифрландыру жөніндегі сараптама кеңесі туралы ережені, оның құрамын уәкілетті орган бекітеді.

6. Цифрландыру жөніндегі сараптама кеңесінің қорытындысы цифрландыруға бюджет қаражатының шығыстарын жоспарлау кезінде міндетті түрде ескеріледі.

7. Арнаулы сараптама кеңесі Қазақстан Республикасының Ұлттық қауіпсіздік комитеті, Мемлекеттік күзет қызметі және Қазақстан Республикасының Қорғаныс министрлігі құратын консультациялық-кеңесші орган болып табылады. Кеңестің жұмыс органы Қазақстан Республикасының Ұлттық қауіпсіздік комитеті болып табылады.

8. Арнаулы сараптама кеңесі туралы ереже және оның құрамы Қазақстан Республикасының арнаулы мемлекеттік органдары бірінші басшыларының бірлескен бұйрығымен бекітіледі.

9. Арнаулы сараптама кеңесінің қорытындылары арнаулы мемлекеттік органдардың мемлекеттік цифрлық жүйелерін құруға және дамытуға бюджет қаражатының шығыстарын жоспарлау үшін негіз болып табылады.

10. Цифрландыру жөніндегі даму институты деп Қазақстан Республикасының Үкіметі айқындаған заңды тұлға танылады. Цифрландыру жөніндегі бойынша даму институты:

1) цифрлық трансформациялау бағдарламалары мен жоспарларын әзірлеуді;

2) цифрлық үкіметтің архитектурасы бойынша ұсыныстар әзірлеуді;

3) цифрлық трансформациялауды ұйымдастырушылық және әдіснамалық тұрғыдан сүйемелдеуді;

4) цифрлық жетілуді бағалауды;

5) цифрландыру саласындағы ғылыми-зерттеу қызметін жүзеге асырады.

## 6-бап. Мемлекеттік басқаруды цифрлық трансформациялау

1. Мемлекеттік басқаруды цифрлық трансформациялаудың мақсаттары мыналар болып табылады:

1) инфрақұрылымды жаңғырту және цифрлық үкімет архитектурасы негізінде платформалық шешімдерге көшу арқылы цифрлық мемлекет құру;

2) процестер санын азайту есебінен құқықтық қатынастар субъектілерінің цифрлық ортадағы өзара іс-қимыл арналарын жетілдіру;

3) мемлекеттік басқаруды алгоритмдік реттеу жүйелеріне көшу;

4) деректер негізінде шешім қабылдаудың жаңа сапасы мен мәдениеті;

5) көрсетілетін мемлекеттік қызметтерді проактивті форматқа барынша көшіру;

6) тарихи деректерді толық цифрландырып шығу және қағаз құжаттарды алып тастау;

7) жеке және заңды тұлғалардан цифрлық үкіметтің цифрлық объектілерінде бар деректерді сұратуға толықтай тыйым салу.

2. Мемлекеттік органдар цифрлық трансформациялауды міндетті түрде және тұрақты негізде жүргізеді.

3. Цифрлық трансформациялау деңгейі цифрлық жетілу көрсеткіші арқылы айқындалады.

4. Мемлекеттік басқаруды цифрлық трансформациялауды салааралық үйлестіруді, сондай-ақ цифрлық жетілуді бағалау тәртібін уәкілетті орган айқындайды.

## 7-бап. Цифрлық үкімет

1. Цифрлық үкімет мемлекеттік қызметтерді көрсету және алу кезінде, сондай-ақ мемлекеттік функцияларды орындау кезінде құқықтық қатынастар субъектілерінің цифрлық ортадағы өзара іс-қимылына арналған мемлекеттік цифрлық платформаны білдіреді.

2. Цифрлық үкіметтің жұмыс істеуі кезінде мыналар қамтамасыз етіледі:

1) мемлекеттік органдардың қызметі туралы жалпыға қолжетімді ақпаратқа жеке және заңды тұлғалардың қол жеткізуі;

2) мемлекеттік органдардың цифрлық жүйелеріндегі ақпаратқа мемлекеттік органдардың қол жеткізуі;

3) мемлекеттік органдардың қызметін автоматтандыру;

4) мемлекеттік органдардың қызметінде, оның ішінде мемлекеттік функцияларды жүзеге асыру және цифрлық нысанда мемлекеттік қызметтер көрсету кезінде цифрлық құжат айналымын пайдалану;

5) мемлекеттік цифрлық ресурстарды жинау, жинақтау және сақтау кезінде қайталануды болғызбау;

6) киберқауіпсіздік және цифрлық үкіметтің цифрландыру объектілерін қорғау.

3. Цифрлық үкімет тиісті салалар бөлінісінде цифрлық үкіметтің барлық объектісін, мемлекеттік басқарудың міндеттері мен функцияларын сипаттауды қамтитын оның архитектурасына сәйкес қалыптастырылады және дамиды.

4. Цифрлық үкіметті дамыту Қазақстан Республикасының заңнамасына сәйкес цифрландыру және киберқауіпсіздікті қамтамасыз ету саласындағы бірыңғай талаптар ескеріле отырып жүзеге асырылады.

5. Цифрлық үкіметті қалыптастыру, іске асыру мониторингі және дамыту Қазақстан Республикасының заңнамасына сәйкес жүзеге асырылады.

6. Цифрлық үкіметтің цифрлық платформасын мемлекеттік функцияларды іске асырудан және олардан туындайтын мемлекеттік қызметтерді цифрлық нысанда көрсетуден басқа өзге де мақсаттарда пайдалануға жол берілмейді.

7. Мемлекеттік органдар мен өзге де адамдарға мемлекеттік функцияларды жүзеге асыру және олардан туындайтын мемлекеттік қызметтер көрсету кезінде цифрлық үкіметте осындай ақпарат болған жағдайда, жеке және заңды тұлғалардан деректер жинауға және талап етуге тыйым салынады.

## 8-бап. Ұлттық тіркелімдер

1. Цифрлық үкімет архитектурасы шеңберінде салалар (аялар) бойынша эталондық дерек көздері ұлттық тіркелімдер деп танылады.

2. Ұлттық тіркелімдер тізбесін Ұлттық статистика бюросының келісуі бойынша уәкілетті орган айқындайды.

3. Ұлттық тіркелімде деректер қамтылған жағдайда мұндай деректерді пайдаланатын мемлекеттік цифрлық жүйелер оларды тиісті тіркелімнен басым тәртіппен алуға тиіс.

4. Мемлекеттік органдар Қазақстан Республикасының Үкіметі бекітетін ұлттық деректер сапасының стандарттарына және Қазақстан Республикасының заңнамасына сәйкес ұлттық тіркелімдерде қамтылған деректердің тиісті сапасын қамтамасыз етеді.

5. Деректер сапасының ұлттық стандарттарын әзірлеуді және олардың орындалуына мониторингті Қазақстан Республикасының Ұлттық статистика бюросы жүзеге асырады.

# 3-тарау. ЦИФРЛЫҚ ОРТАДАҒЫ ҚҰҚЫҚТЫҚ ҚАТЫНАСТАР ОБЪЕКТІЛЕРІ

## 9-бап. Цифрлық ортадағы құқықтық қатынастар объектілерінің түрлері

1. Цифрлық ортадағы құқықтық қатынастар объектілеріне (цифрлық объектілерге) мыналар жатады:

1) цифрлық жазбалар;

2) цифрлық ресурстар;

2) цифрлық жүйелер мен платформалар;

3) цифрлық инфрақұрылым объектілері.

2. Цифрлық жазбалар, ресурстар, жүйелер мен платформалар мүлік ретінде танылады. Осы Кодексте реттелмеген бөлігінде цифрлық объектілердің айналымы жөніндегі қатынастарға Қазақстан Республикасының азаматтық заңнамасы қолданылады.

3. Цифрлық объектілерге, сол сияқты өзге де мүлікке азаматтық құқықтарды бекітудің цифрлық форматы болып табылатын цифрлық құқықтар белгіленуі мүмкін. Цифрлық объектілерге цифрлық құқықтар цифрлық объектіге қол жеткізу құқығын және оған қол жеткізу шарттарын белгілеу құқығын да қамтуы мүмкін. Цифрлық құқықтар заңмен қорғалады.

4. Егер Қазақстан Республикасының заңдарында өзгеше белгіленбесе, цифрлық құқықтар иеліктен шығарылатын болып табылады және құқықтық қатынастардың цифрлық ортадағы бір субъектісінен екіншісіне шарт негізінде берілуі мүмкін.

5. Цифрлық құқықтарды шектеу, оның ішінде цифрлық құқықтар объектілеріне еркін қол жеткізу құқығы Қазақстан Республикасының заңдарында белгіленеді.

6. Нақты объектіге қатысты цифрлық құқықтарды мәжбүрлеп иеліктен шығаруға немесе шектеуге Қазақстан Республикасының заңдарында көзделген жағдайларда сот шешімі негізінде ғана жол беріледі.

7. Мемлекетке тиесілі және иеліктен шығаруға жатпайтын цифрлық объектілер ұлттық цифрлық объектілер болып табылады. Ұлттық цифрлық объектілердің мәртебесі Қазақстан Республикасының заңдарында белгіленеді.

8. Ұлттық цифрлық объектілерді құру, дамыту, күтіп-ұстау және қорғау бюджет қаражаты есебінен жүзеге асырылады.

## 10-бап. Цифрлық деректер

1. Цифрлық деректер деп өңдеуге, сақтауға және беруге жарамды, цифрлық нысанда тіркелген формальды түрдегі кез келген ақпарат түсініледі.

2. Цифрлық деректер азаматтық құқықтардың объектілері болып табылмайды және Қазақстан Республикасының заңдарында белгіленген жағдайларды қоспағанда, еркін түрде құрылуы, жиналуы, өңделуі және берілуі мүмкін.

3. Цифрлық ортадағы құқықтық қатынастардың әрбір субъектісінің өзіне қатысты жиналған цифрлық деректерге қол жеткізуге құқығы, олардағы қателерді жоюға құқығы, сондай-ақ Қазақстан Республикасының заңдарында белгіленген жағдайларды қоспағанда, егер олар заңсыз жиналған немесе оларды мұндай субъект өз еркімен берген болса, оларды жоюға құқығы бар.

4. Жеке тұлғаларды сәйкестендіруге мүмкіндік беретін олар туралы цифрлық деректер дербес деректер болып танылады. Дербес деректерді жинау, өңдеу және қорғау Қазақстан Республикасының дербес деректер және оларды қорғау туралы заңнамасына сәйкес жүзеге асырылады.

5. Мемлекеттік құпияларды, қызметтік немесе құпия ақпаратты құрайтын цифрлық деректерді басқару Қазақстан Республикасының заңдарында белгіленген ерекшеліктер ескеріле отырып жүзеге асырылады.

6. Мемлекеттік органдар, мемлекеттік заңды тұлғалар, квазимемлекеттік сектор субъектілері, сондай-ақ Қазақстан Республикасының заңнамасында цифрлық деректердің жекелеген санаттарын басқаруға уәкілеттік берілген тұлғалар өздері жинайтын және өңдейтін барлық деректерді Қазақстан Республикасының Үкіметі бекітетін деректерді басқару жөніндегі талаптарға сәйкес басқаруға міндетті.

7. Бір рет енгізу қағидаты және цифрлық деректерді қайталамау қағидаты мемлекеттік және квазимемлекеттік сектор жүйесіндегі цифрлық деректерді басқару қағидаттары болып табылады.

8. Қазақстан Республикасының Ұлттық статистика бюросы цифрлық деректер сапасы саласындағы уәкілетті орган болып табылады.

## 11-бап. Цифрлық жазбалар

1. Цифрлық жазба деп олардың қасиеттері мен ерекшеліктерінің (метадеректердің) қолда бар сипаттамасы арқылы сәйкестендіруге болатын оқшауланған цифрлық деректер түсініледі.

2. Қазақстан Республикасының заңдарына сәйкес мемлекеттік органдар құратын және алатын цифрлық жазбаларға құқықтар мемлекетке тиесілі.

3. Жекелеген цифрлық қауымдастықтар ішінде виртуалды тауар, құн шаралары және (немесе) айналыс құралдары ретінде пайдаланылатын не мүліктік құқықтарды куәландыратын цифрлық жазбалар цифрлық активтер деп танылады және Қазақстан Республикасының цифрлық активтер туралы заңнамасымен реттеледі.

Қазақстан Республикасының заңдарында көзделген мүліктік құқықтарды куәландыратын бағалы қағаздар және өзге де цифрлық жазбалар цифрлық активтерге жатпайды.

4. Қазақстан Республикасының заңдарында белгіленген шектеулер ескеріле отырып, цифрлық жазбалардың иесіне мынадай цифрлық құқықтар тиесілі:

1) өз қалауы бойынша цифрлық жазбаларға қол жетімділікке рұқсат беру немесе оны шектеу, осындай қол жетімділіктің тәртібі мен шарттарын айқындау;

2) өз қалауы бойынша цифрлық жазбаларды иелену, пайдалану және оларға билік ету;

3) цифрлық жазбаларға заңсыз қол жеткізген не оларды өзге де тұлғалар заңсыз пайдаланған жағдайда, өз құқықтарын заңда белгіленген тәсілдермен қорғау.

## 12-бап. Цифрлық ресурстар

1. Цифрлық ресурстар деп цифрлық жазбалардың реттелген жиынтықтары, сондай-ақ цифрлық жазбаларды жасауға, өңдеуге, сақтауға, оларға қол жеткізуге, беруге және (немесе) таратуға арналған қосымшалар түсініледі.

2. Интернеттегі домендік атауды немесе мекенжайды пайдалана отырып, сәйкестендірілетін цифрлық ресурс сайт (интернет-ресурс) болып табылады.

3. Цифрлық жазбаларды жасау және өңдеу кеңістікте бөлінген және осындай ресурстың әртүрлі пайдаланушыларына тиесілі екі немесе одан да көп техникалық құралдар пайдаланыла отырып, жалпы қағидалар бойынша жүзеге асырылатын цифрлық ресурс бөлінген цифрлық ресурс болып табылады.

4. Қазақстан Республикасының заңдарында белгіленген шектеулер ескеріле отырып, цифрлық ресурстардың иесіне мынадай цифрлық құқықтар тиесілі:

1) өз қалауы бойынша цифрлық ресурстарға қол жетімділікке рұқсат беру немесе оларды шектеу, осындай қол жеткізудің тәртібі мен шарттарын айқындау;

2) өз қалауы бойынша цифрлық ресурстарды иелену, пайдалану және оларға билік ету;

3) цифрлық ресурсты сәйкестендіру үшін заңнамада тыйым салынбаған кез келген белгілерді пайдалану;

4) цифрлық ресурстарға заңсыз қол жеткізген не оларды өзге де тұлғалар заңсыз пайдаланған жағдайда, өз құқықтарын заңда белгіленген тәсілдермен қорғау цифрлық құқықтары тиесіл болады.

## 13-бап. Цифрлық инфрақұрылым объектілері

1. Цифрлық инфрақұрылым объектілеріне цифрлық деректерді өңдеу жүйелері (оның ішінде деректерді өңдеу орталықтары мен жасанды интеллект жүйелері) және телекоммуникациялық желілер жатады.

2. Цифрлық инфрақұрылым объектілерін құру, орналастыру және пайдалану жөніндегі қатынастар Қазақстан Республикасының заңнамасымен реттеледі.

3. Цифрлық инфрақұрылым объектілері мемлекеттік және (немесе) жеке меншікте болуы мүмкін. Бұл ретте цифрлық инфрақұрылымның мемлекеттік объектілері мемлекеттік функцияларды іске асыру және мемлекеттік қызметтер көрсету үшін ғана құрылады.

4. Белгілі бір иелері жоқ және пайдаланушылар бірлесіп басқаратын цифрлық инфрақұрылым объектілері бөлінген жүйелер болып табылады.

## 14-бап. Цифрлық жүйелер мен платформалар

1. Шешім қабылдауды қоса алғанда, нақты мақсаттарға қол жеткізу үшін цифрлық деректерді жинауға, өңдеуге, сақтауға және таратуға мүмкіндік беретін цифрлық инфрақұрылым объектілері мен цифрлық ресурстардың жиынтығы цифрлық жүйе болып табылады.

2. Цифрлық жүйенің иесі, егер Қазақстан Республикасының заңдарында немесе цифрлық ресурстардың иесінде өзгеше белгіленбесе, осы цифрлық жүйеде қамтылған цифрлық ресурстардың орнын ауыстыруға және таратуға тыйым салуға немесе шектеуге құқылы.

3. Егер цифрлық жүйенің иесі ондағы цифрлық ресурстардың иесі болып табылмаса, цифрлық жүйені пайдалану және цифрлық ресурстарға қол жеткізу тәртібі иелердің арасындағы келісім арқылы айқындалады.

4. Бірыңғай қағидалар бойынша цифрлық ортадағы қатынастар субъектілерінің өзара іс-қимылын қамтамасыз ету үшін пайдаланылатын цифрлық жүйелер цифрлық платформаны құрайды.

5. Цифрлық платформа ұсынатын сервистерге немесе цифрлық платформа арқылы өткізілетін тауарларға, жұмыстарға, көрсетілетін қызметтерге қатысты, сондай-ақ цифрлық платформаның бизнес-пайдаланушыларына қойылатын талаптарға қатысты Қазақстан Республикасының тиісті салалық заңнамасы қолданылады.

6. Онлайн-жарнаманы өндіру, орналастыру, тарату және сақтау, цифрлық платформаларда құқыққа қарсы контентті болғызбау және оның жолын кесу саласындағы қатынастар Қазақстан Республикасының онлайн-платформалар және онлайн-жарнама туралы заңнамасымен реттеледі.

7. Тауарлардың, жұмыстардың, көрсетілетін қызметтердің цифрлық платформаларын іске асырумен байланысты туындайтын тұтынушылардың құқықтарын қорғау саласындағы қоғамдық қатынастарға Қазақстан Республикасының тұтынушылар құқықтарын қорғау туралы заңнамасы қолданылады.

## 15-бап. Аса маңызды цифрлық объектілер

1. Аса маңызды цифрлық объектілер деп бұзылуы немесе жұмыс істеуін тоқтатуы дербес деректерге және заңмен қорғалатын құпияны қамтитын өзге де мәліметтерге заңсыз қол жеткізуге, әлеуметтік және (немесе) техногендік сипаттағы төтенше жағдайға немесе қорғаныс, қауіпсіздік, халықаралық қатынастар, экономика, шаруашылықтың жекелеген салалары үшін немесе тиісті аумақта тұратын халықтың тыныс-тіршілігі үшін, оның ішінде инфрақұрылым: жылумен жабдықтау, электрмен жабдықтау, газбен жабдықтау, сумен жабдықтау, өнеркәсіп, денсаулық сақтау, телекоммуникация, банк саласы, көлік, гидротехникалық құрылысжайлар, құқық қорғау қызметі үшін елеулі теріс салдарға алып келетін объектілер түсініледі.

2. Аса маңызды цифрлық объектілер тізбесін, сондай-ақ цифрлық объектілерді аса маңызды объектілерге жатқызу қағидалары мен өлшемшарттарын уәкілетті орган бекітеді.

3. Аса маңызды цифрлық объектілерге жатқызылған, сондай-ақ мемлекеттік цифрлық ресурстарды қалыптастыруға арналған мемлекеттік емес цифрлық жүйелер Қазақстан Республикасының заңнамасында белгіленген киберқауіпсіздікті қамтамасыз ету жөніндегі және дербес деректерді қорғау туралы талаптарды сақтау бөлігінде мемлекеттік органдардың цифрлық жүйелеріне теңестіріледі.

4. Қазақстан Республикасының заңдарында көзделген жағдайларда аса маңызды цифрлық объектілердің иесі киберқауіпсіздік аудитін жүргізеді.

5. Цифрлық объектілердің киберқауіпсіздігін қамтамасыз ету үшін қажетті ақпаратты уәкілетті орган аса маңызды цифрлық объектілердің иелеріне береді.

# 4-тарау. ЦИФРЛЫҚ ОРТАДАҒЫ ҚҰҚЫҚТЫҚ ҚАТЫНАСТАР СУБЪЕКТІЛЕРІ

## 16-бап. Цифрлық ортадағы құқықтық қатынастар субъектілерінің түрлері мен құқықтық мәртебесі

1. Цифрлық ортада құқықтық қатынастар субъектілері жеке және заңды тұлғалар, сондай-ақ цифрлық деректерді жасау, өңдеу, сақтау және беру жөніндегі қызметті жүзеге асыратын мемлекеттік органдар бола алады.

2. Цифрлық ортадағы құқықтық қатынастардың әрбір субъектісінің Қазақстан Республикасының заңнамасымен және цифрлық қауымдастықтардың қағидаларымен реттелетін белгілі бір құқықтары мен міндеттері болады.

3. Цифрлық ортадағы құқықтық қатынастар субъектісінің құқықтық мәртебесі оның нақты құқықтық қатынастар шеңберіндегі рөлімен және функцияларымен айқандалады.

17-бап. Цифрлық объектілердің иелері

1. Цифрлық объектілердің иелері деп цифрлық объектілерді меншік құқығында немесе өзге де заңды негіздерде иеленетін жеке және заңды тұлғалар танылады.

2. Цифрлық объектілер иесінің заңнамада және осындай объектілерді пайдалануды реттейтін шарттардың талаптарында белгіленген шектеөз қалауы бойынша цифрлық объектілерді пайдалануға және басқаруға құқығы бар.

3. Цифрлық объектілердің иесі авторлық және сабақтас құқықтарды сақтауды, дербес деректерді және құпиялылықты қорғауды қоса алғанда, осы объектілерді пайдаланумен байланысты басқа да адамдардың құқықтары мен мүдделерін сақтауға міндетті.

4. Цифрлық объектілерге құқықтар басқа тұлғаға берілген жағдайда мұндай беру Қазақстан Республикасы заңнамасының талаптарына сәйкес тиісінше ресімделуге тиіс.

5. Цифрлық объектілердің иесі мұндай объектілерді заңсыз пайдалану нәтижесінде келтірілген кез келген шығын немесе залал үшін жауаптылықта болады.

18-бап. Цифрлық объектілерді пайдаланушылар

1. Цифрлық объектілерді заңды негізде пайдаланатын жеке және заңды тұлғалар цифрлық объектілерді пайдаланушылар деп танылады.

2. Цифрлық объектілерді пайдаланушы оларды берілген құқықтар шеңберінде және цифрлық объектілердің иесі белгіленген шарттарға немесе Қазақстан Республикасының заңнамасына сәйкес пайдалануға құқылы.

3. Цифрлық объектілерді пайдаланушы цифрлық объектілерді пайдалану шарттарын, оның ішінде зияткерлік меншікті, құпиялылықты қорғау жөніндегі талаптарды, сондай-ақ өзге де қолданылатын нормаларды сақтауға міндетті.

4. Цифрлық объектілерді пайдаланушы цифрлық объектілер иесі және үшінші тұлғалар құқықтарының сақталуына, сондай-ақ осындай объектілер пайдаланыла отырып жасалған кез келген әрекеттер үшін, оның ішінде оларды таралғаны, көшірілгені, өзгертілгені және пайдаланудың өзге де нысандары үшін жауапты болады.

5. Цифрлық объектілерді пайдаланушы, егер шартта немесе Қазақстан Республикасының заңнамасында өзгеше көзделмеса, цифрлық объектілердің қауіпсіздігін қамтамасыз ету, олардың заңсыз пайдаланылуын, жоғалуын немесе бүлінуін болғызбау жөнінде шаралар қолдануға міндетті.

6. Цифрлық платформаны пайдаланушылар платформадағы қызметіне қарай платформаны пайдаланушылар және бизнес пайдаланушылар болып бөлінеді:

1) цифрлық платформаны бизнес пайдаланушыларға цифрлық платформа сервисі арқылы тауарларды, жұмыстарды, көрсетілетін қызметтерді өткізу жөніндегі кәсіпкерлік қызметті жүзеге асыратын жеке және заңды тұлғалар жатады;

2) цифрлық платформаны пайдаланушыларға тауарларды, жұмыстарды, көрсетілетін қызметтерді сатып алу үшін цифрлық платформа сервистерін пайдаланатын жеке немесе заңды тұлғалар жатады.

19-бап. Цифрлық деректер субъектілері

1. Цифрлық ортада өңделетін цифрлық деректері жататын жеке немесе заңды тұлға деректер субъектісі деп танылады.

2. Жеке тұлғалар дербес деректер субъектілері болып табылады.

3. Деректер субъектісінің қол жеткізу, түзету, жою, өңдеуді шектеу, сондай-ақ деректерді өңдеудің мақсаттары мен негіздері туралы ақпарат алу құқығын қоса алғанда, өз деректерін қорғауға құқығы бар.

20-бап. Цифрлық қауымдастықтар және орталықсыздандырылған дербес ұйымдар

1. Цифрлық қауымдастықтарды цифрлық ортадағы цифрлық қауымдастықтарға қатысушылар өз бастамасы бойынша ерікті түрде құрады. Цифрлық қауымдастыққа қатысушылар мұндай қоғамдардың қағидаларын дербес айқындайды.

2. Қатысушылар цифрлық қауымдастықтарды заңды тұлға құрмай немесе кез келген ұйымдық-құқықтық нысанда, сондай-ақ Қазақстан Республикасының заңнамасында тыйым салынбаған кез келген басқару тәртібімен құра алады.

3. Цифрлық қауымдастықтардың қағидаларын қолдану кезінде мемлекеттік органдар мен лауазымды адамдар Қазақстан Республикасы заңнамасының талаптарын сақтауға тиіс.

4. Заңды тұлға құрмай ұйымдастырылған және орталық басшылықсыз смарт-келісімшарттар арқылы қатысушылар басқаратын цифрлық қауымдастықтар орталықсыздандырылған дербес ұйымдар деп танылады.

5. Орталықсыздандырылған дербес ұйым жұмыс істеуіне негіз болған смарт-келісімшарттың талаптарында айқындалатын, құқықтық қабілеті шектеулі, заңды маңызы бар нысан болып табылады.

6. Орталықсыздандырылған дербес ұйымға қатысушылар ұжымдық басқару субъектілері болып табылады. Олардың құқықтары мен міндеттері   
смарт-келісімшарттың талаптарында айқындалады.

7. Орталықсыздандырылған ұйымдардағы барлық шешім қатысушылардың дауыс беруі арқылы қабылданады, оның нәтижелері смарт-келісімшартпен автоматты түрде орындалады.

8. Орталықсыздандырылған дербес ұйымға қатысушылардың ұйым қабылдаған әрекеттер мен шешімдер үшін жауапкершілігі олардың орталықсыздандырылған дербес ұйымға салымымен шектеледі немесе смарт-келісімшарт талаптарында айқындалады.

9. Орталықсыздандырылған дербес ұйымның шешімдерін басқару және орындау қағидаларын айқындайтын смарт-келісімшарт көпшілікке қол жетімді болуға тиіс және қатысушылардың келісімінсіз өзгертілмейд.

10. Орталықсыздандырылған дербес ұйым Қазақстан Республикасының заңнамасында белгіленген шектерде смарт-келісімшарттар арқылы заңдық маңызы бар әрекеттерді жүзеге асыра алады.

11. Орталықсыздандырылған дербес ұйым үшінші тұлғалармен есеп айырысуды жүргізу үшін оның барлық немесе бірнеше қатысушысына екінші деңгейдегі банктерде бірлескен банктік шот ашылуы мүмкін.

5-тарау. ЦИФРЛЫҚ СӘЙКЕСТЕНДІРУ

21-бап. Сәйкестендіру және ұмыт қалу құқығы

1. Өзін сәйкестендіру міндеті Қазақстан Республикасының заңдарында белгіленген жағдайларды қоспағанда, цифрлық ортадағы құқықтық қатынастар субъектілерінің өзін сәйкестендіруге немесе сәйкестендірмеуге құқығы бар.

2. Қазақстан Республикасының заңдарында белгіленген жағдайларды қоспағанда, ешкімді сәйкестендіруге мәжбүрлеуге болмайды.

3. Цифрлық жүйелер мен платформалардың иелері, егер Қазақстан Республикасының заңдарында өзгеше көзделмесе, цифрлық ортадағы құқықтық қатынастар субъектісінің сұрау салуы бойынша оған ерікті түрде берілген осындай субъект туралы барлық цифрлық деректер мен жазбаларды жоюға міндетті.

22-бап. Цифрлық деректердің сәйкестендіргіштері

1. Сәйкестендіргіштер және оларды қамтитын цифрлық жазбалар Кодекстің осы тарауында көзделген ерекшеліктерімен Қазақстан Республикасының дербес деректер туралы заңнамасында белгіленген қағидалар бойынша өңделеді.

2. Қазақстан Республикасында мыналар бірегей жария сәйкестендіргіш болып табылады:

1) жеке тұлғалар үшін – жеке сәйкестендіру нөмірі;

2) заңды тұлғалар үшін – бизнес-сәйкестендіру нөмірі.

3. Бірегей жария сәйкестендіргіштер Қазақстан Республикасының дербес деректер және оларды қорғау туралы заңнамасы ескеріле отырып, Кодекске сәйкес өңделетін жалпыға қолжетімді деректер болып табылады.

4. Мемлекеттік цифрлық ресурстарда пайдаланылатын сәйкестендіргіштер, сондай-ақ иелері әртүрлі цифрлық ресурстар арасында цифрлық жазбалар алмасу үшін пайдаланылатын өзге де сәйкестендіргіштер жария сәйкестендіргіштер болып табылады. Өзге де сәйкестендіргіштер жеке сәйкестендіргіштер болып табылады.

5. Цифрлық жазбаға енгізу үшін сәйкестендіргішті таңдауды:

1) жазбалардың иесі ол туралы деректерді жинаған кезде – дербес деректер субъектісі;

2) жазбалар иесінің өзі деректерді жасаған кезде, оның ішінде сәйкестендіргішті жасаған немесе берген кезде – жазбалар иесі;

3) жазбалардың иесі деректерді дербес деректер субъектісінен алмаған кезде үшінші тұлға жүзеге асырады.

6. Цифрлық жазбалардың иесі цифрлық жазбаларда қолданылатын сәйкестендіргіштердің бірегейлігін қамтамасыз етуге міндетті.

23-бап. Цифрлық аутентификация жүйелері

1. Цифрлық аутентификация тиісті аутентификация жүйесін пайдалану заңнамада немесе тараптардың келісімінде көзделген жағдайларда жеке тұлғаның жеке басын немесе заңды тұлғаның құқық қабілеттілігін растау деп танылады.

2. Цифрлық мемлекеттік көрсетілетін қызметтер алуға жүгінген кезде немесе мәміле жасалған кезде цифрлық аутентификация расталған екінші фактор болған кезде ғана адамның көрсетілетін қызметті алуға немесе мәміле жасауға тиісті түрде ерік білдіруі деп танылады.

3. Цифрлық аутентификация уәкілетті орган бекітетін аутентификация қағидаларына сәйкес жүзеге асырылады.

4. Аутентификация жүйесінің қағидаларында мынадай ережелер қамтылуға тиіс:

1) аутентификация жүйесіне қатысушылардың түрлері;

2) осы аутентификация жүйесіне сәйкес цифрлық аутентификация жүзеге асырылатын қатынастардың түрлері;

3) аутентификация жүйесінде пайдаланылатын сәйкестендіргіштердің тізбесі және оларды алу тәсілдері;

4) сәйкестендіргіштер мен аутентификация нәтижелері туралы деректер қамтылатын цифрлық жазбалардың иесіне (иелеріне) нұсқау не мұндай жазбалардың бөлінген цифрлық ресурс болып табылатынын көрсету;

5) аутентификация тәсілдері (кілтті алу және ұсыну тәсілдері) және аутентификация рәсімі;

6) цифрлық аутентификация нәтижелерін есепке алу тәртібі және цифрлық аутентификация фактілері туралы ақпараттың тұтастығын қамтамасыз ету тәртібі;

7) аутентификация жүйесінің қағидаларын жариялау немесе оған өзге де шектеусіз қолжетімділіңті ұсыну тәсілдері мен тәртібі;

8) заңнамада белгіленген жағдайларды қоспағанда, сәйкестендіргіштері бар цифрлық жазбаларды аутентификация жүйесіне қатысушы болып табылмайтын адамдарға беруге тыйым салу.

5. Аутентификация қағидаларына сәйкес цифрлық аутентификация құқықтық қатынастардың пайда болуы, өзгеруі, тоқтатылуы үшін, оның ішінде екінші фактор болған кезде дәлелдеу мақсаттары үшін негіз болып табылады.

6. Цифрлық аутентификация туралы цифрлық жазбаларды тек цифрлық деректер түрінде ұсынылған деген негізде ғана заңды күші жоқ деп тануға болмайды.

24-бап. Биометриялық аутентификация

1. Биометриялық деректер Қазақстан Республикасының заңнамасына сәйкес дербес деректер болып танылады және қорғалуға жатады.

2. Қазақстан Республикасының әрбір азаматының заңнамаға сәйкес цифрлық аутентификация мақсатында биометриялық тіркелуге құқығы бар.

3. Аутентификация мақсатында Қазақстан Республикасы азаматтарының мынадай биометриялық деректері өңделуге жатады:

1) беттің цифрлық бейнесі;

2) дактилоскопиялық ақпарат.

4. Қазақстан Республикасының азаматтарын міндетті биометриялық аутентификациялау биометриялық сәйкестендірудің мемлекеттік жүйесі арқылы Қазақстан Республикасының заңдарында тікелей көзделген жағдайларда ғана жүргізіледі.

5. Жеке тұлғалардың биометриялық деректерін өңдеу мен сақтаудың цифрлық платформасы биометриялық сәйкестендірудің мемлекеттік жүйесі деп түсініледі.

6. Жеке тұлғалардың биометриялық деректерін оларды биометриялық аутентификациялау үшін жинау, өңдеу және сақтау тәртібі Қазақстан Республикасының заңнамасында айқындалады.

25-бап. Цифрлық қолтаңба

1. Цифрлық қолтаңба құралдарымен жасалған және цифрлық құжаттың анықтығын, оның тиесілігін және мазмұнының өзгермейтіндігін растайтын цифрлық деректер жиынтығы цифрлық қолтаңба деп түсініледі.

2. Бөлінген тізілімдердегі:

1) ұялы телекоммуникациялардың, оның ішінде цифрлық үкіметтің веб-порталында тіркелген абоненттік құрылғыларға;

2) жедел хабар алмасу сервистерінде;

3) электрондық поштаға;

4) бөлінген платформаның ішінде бағыттау арқылы цифрлық ресурстардан алынатын, кодтар, парольдар, цифрлық жазбалар Қазақстан Республикасының заңдарында көзделген жағдайларда тараптардың келісімі бойынша цифрлық қолтаңба құралдарына теңестірілуі мүмкін.

3. Цифрлық қолтаңба қол қоюшы адамның өз қолымен қойған қолтаңбасына тең болады және мынадай шарттарды орындау кезінде:

1) тіркеу куәлігі бар ашық кілттің көмегімен цифрлық қолтаңбаның төлнұсқалығы куәландырылғанда;

2) цифрлық құжатқа қол қойған адам цифрлық қолтаңбаның жабық кілтін заңды түрде иеленгеде;

3) цифрлық қолтаңба тіркеу куәлігінде көрсетілген мәліметтерге сәйкес пайдаланылғанда;

4) Қазақстан Республикасының аккредиттелген куәландырушы орталығы немесе Қазақстан Республикасының сенім білдірілген үшінші тарапында тіркелген шетелдік куәландырушы орталық цифрлық қолтаңбаны жасап, тіркеу куәлігін бергенде бірдей заңдық салдарға алып келеді.

4. Цифрлық қолтаңбаның жабық кілттері оларды заңды негізде иеленетін тұлғалардың меншігі болып табылады.

Адамда әртүрлі цифрлық жүйелерге арналған цифрлық қолтаңбаның жабық кілттері болуы мүмкін. Цифрлық қолтаңбаның жабық кілттерін басқа адамдарға беруге болмайды.

Цифрлық қолтаңбаның жабық кілттерін цифрлық қолтаңбаның жабық кілттерін жасау, пайдалану және куәландырушы орталықта сақтау қағидаларына сәйкес куәландырушы орталықта сақтауға жол беріледі.

5. Заңды тұлғаның басшысы немесе оны алмастыратын адам осы заңды тұлғаның немесе ол тағайындаған тұлғаның жұмыскеріне цифрлық құжатқа қол қоюға цифрлық жүйе өкілеттіктерін беруге құқылы. Бұл ретте әрбір қызметкер өзінің атына алынған тіркеу куәлігін және оған сәйкес келетін цифрлық қолтаңбаның жабық кілтін пайдаланады.

6. Цифрлық қолтаңба құралдары Қазақстан Республикасының техникалық реттеу саласындағы заңнамасында белгіленген жағдайда және тәртіппен сәйкестігін растауға жатады.

7. Цифрлық қолтаңбаның осы Кодексте белгіленген талаптарға сәйкестігін растау үшін куәландырушы орталық тіркеу куәлігін береді.

8. Куәландырушы орталықтың қызметі, оны аккредиттеу Қазақстан Республикасының цифрлық құжат және цифрлық қолтаңба саласындағы заңнамасымен реттеледі.

6-тарау. Цифрлық ортада құқықтық қатынастардың пайда болу, жүзеге асырылу және тоқтатылу негіздері

26-бап. Цифрлық құқықтардың пайда болуы, жүзеге асырылуы және тоқтатылуы

1. Цифрлық жазбаларда көрсетілген, оның ішінде цифрлық құжаттар түрінде немесе цифрлық ресурстар құрамында ұсынылған заңды фактілер цифрлық ортадағы құқықтық қатынастардың пайда болу, өзгеру, тоқтатылу негіздері болып табылады.

2. Цифрлық құқықтар Кодексте көзделген жағдайларда, цифрлық ортадағы қатынастардың тиісті объектісін құруға немесе алуға байланысты пайда болады. Цифрлық құқықтардың пайда болуы үшін өзге де әрекеттер, оның ішінде тіркеу немесе хабарлама жасау талап етілмейді.

3. Цифрлық құқықтардың тиесілігі метадеректермен, оның ішінде бөлінген цифрлық ресурстардың құрамындағылармен расталуы мүмкін. Цифрлық жазбаларға немесе цифрлық ресурстарға цифрлық құқықтардың тиесілігі туралы дау болған жағдайда цифрлық құқықтардың бар екендігін дәлелдеу міндеті тиісінше цифрлық деректердің немесе цифрлық ресурстардың иесіне жүктеледі.

4. Цифрлық құқықтарды, оның ішінде сот шешімі негізінде иеліктен шығару кезінде олар тоқтатылмайды, бірақ жаңа иесіне ауысады.

27-бап. Цифрлық құжаттар

1. Өзгермейтіндігі цифрлық қолтаңба көмегімен қамтамасыз етілетін цифрлық жазба цифрлық құжат деп танылады.

Цифрлық қолтаңбалары цифрлық құжатқа жататын адамдар оның авторлары болып саналады.

2. Цифрлық құжат қағаз жеткізгіштегі құжатқа тең.

3. Цифрлық құжаттар Қазақстан Республикасының заңнамасында белгіленген тәртіппен мемлекеттік және (немесе) мемлекеттік емес цифрлық жүйелер арқылы, сондай-ақ олардан тыс қалыптастырылады, сақталады және ұсынылады.

4. Цифрлық жүйелерде сақталатын цифрлық құжаттарды осындай жүйелермен үйлестірілген цифрлық құжаттар сервистері арқылы пайдалануға және ұсынуға болады.

5. Үшінші тұлғалардың цифрлық құжаттар сервисі арқылы цифрлық құжаттарға қол жеткізуі цифрландыру саласындағы уәкілетті орган белгілеген тәртіппен пайдаланушының келісімімен жүзеге асырылады.

6. Төлем қызметтерін және қаржылық қызметтерді алған кезде жеке басты куәландыратын цифрлық құжаттарды қаржы және төлем ұйымдары пайдаланады және оларға жеке тұлғалар жеке жүгінген (болған) кезде цифрлық құжаттар сервисі арқылы ұсынылады және белгіленген тәртіппен түпнұсқалығы тексеріледі.

7. 7. Мемлекеттік құпияларға жатқызылған, қорғалған орындаудағы цифрлық жүйелерді пайдалана отырып, мемлекеттік құпияларды құрайтын мәліметтерді қамтитын цифрлық құжаттарды және өзге де деректерді жинау, өңдеу, сақтау, беру, іздеу, тарату, пайдалану, қорғау, тіркеу, растау және жою тәртібін, сондай-ақ арнаулы куәландырушы орталықты құру, аккредиттеу және оның қызметін тоқтату тәртібін Қазақстан Республикасының Ұлттық қауіпсіздік комитеті айқындайды.

8. Мемлекеттік органдардың цифрлық құжаттары Қазақстан Республикасының заңнамасында белгіленген тәртіппен цифрлық архивтерде мемлекеттік сақтауға беріледі.

28-бап. Смарт-келісімшарттар

1. Цифрлық ортадағы құқықтық қатынастар субъектілері шарт негізінде осы шарт талаптарының барлығын немесе бір бөлігін шарт тараптары көздеген цифрлық деректер (смарт-келісімшарт) келіп түскен кезде шарт тараптарының қатысуына қарамастан кейіннен орындалатын код түрінде бағдарламалаудың арнаулы тілінде жазуға құқылы, бұл тараптар арасында қатынастардың пайда болуына, өзгеруіне немесе тоқтатылуына алып келеді.

2. Смарт-келісімшартты пайдалануды көздейтін шартта адамның дау бойынша шешім қабылдауын көздейтін, тараптар арасындағы дауларды шешу қағидалары қамтылуға тиіс.

3. Қызметтің жекелеген салаларында смарт-келісімшарттарды пайдалануға қатысты талаптар осы Кодексте және Қазақстан Республикасының заңдарында белгіленеді.

29-бап. Цифрлық деректер негізінде шешімдерді автоматты түрде қабылдау ерекшеліктері

1. Цифрлық ортадағы құқықтық қатынастар субъектілері цифрлық деректерді өңдеу нәтижелері адамның қатысуынсыз (автоматты шешімдер) құқықтық қатынастардың пайда болуы, өзгеруі, тоқтатылуы үшін қалыптастырылатындай және пайдаланылатындай етіп цифрлық деректер негізінде шешімдер қабылдауды автоматтандыруға құқылы.

2. Мүдделері автоматты шешімдермен қозғалатын адамдар автоматты шешімдерді пайдаланатын субъектіден өзіне қатысты бұрын қабылданған автоматты шешімдерді адамның қатысуымен қайта қарауды талап етуге құқылы, ал субъекті оны қайта қарауға міндетті.

3. Автоматты шешімді пайдаланатын цифрлық ортадағы құқықтық қатынастар субъектісі қызметтің тиісті салаларында (аясында) автоматты шешімдер қабылдауға қатысты осы Кодексте және Қазақстан Республикасының заңдарында белгіленген талаптарды орындауға міндетті.

7-тарау. Цифрлық оратадағы қауіп-қатерлаерді бақылау және басқару

30-бап. Қазақстан Республикасының цифрлық заңнамасы талаптарының сақталуын мемлекеттік бақылау

1. Цифрлық ортадағы мемлекеттік бақылау тексеру, бақылау субъектісіне (объектісіне) бару арқылы профилактикалық бақылау және бақылау субъектісіне (объектісіне) бармай профилактикалық бақылау нысанында жүзеге асырылады.

2. Тексеру және бақылау субъектісіне (объектісіне) бару арқылы профилактикалық бақылау Қазақстан Республикасының Кәсіпкерлік кодексіне және Қазақстан Республикасының заңдарына сәйкес жүзеге асырылады.

3. Бақылау субъектісіне (объектісіне) бармай профилактикалық бақылау Қазақстан Республикасының Кәсіпкерлік кодексіне сәйкес жүзеге асырылады.

31-бап. Цифрлық ортадағы қауіп-қатерлерді басқару

1. Қауіп-қатерлерді, оның ішінде цифрлық ортадағы адам құқықтарына әсер етуге байланысты қауіп-қатерлерді басқару жүйесін цифрлық ортадағы құқықтық қатынастар объектісінің иесі әзірлейді және іске асырады.

2. Цифрлық ортадағы қауіп-қатерлерді басқару жүйесі:

1) жағымсыз салдардың ықтималдығы мен ауқымын бағалауды қамтитын қауіп-қатерлер тізбесі;

2) қауіп-қатерлерді басқару жөніндегі, яғни анықталған қауіп-қатерлердің әрқайсысына қатысты жағымсыз салдардың ықтималдығы мен ауқымын төмендету жөніндегі шараларды;

3) қауіп-қатерлерді басқарудың қолданыстағы жүйесінің тиімділігін бағалау және оны іске асыру туралы жиналған деректер негізінде оған өзгерістер енгізу тәртібін айқындайды.

3. Жекелеген цифрлық объектілер үшін Қазақстан Республикасының заңдарында киберқауіпсіздік, дербес деректерді қорғау саласындағы тәуекелдерді басқару жүйесіне қосымша талаптар белгіленуі мүмкін.

32-бап. Киберқауіпсіздік

1. Цифрлық объектілердің сыртқы және ішкі киберқателерден қорғалуын қамтамасыз етуге бағытталған құқықтық, ұйымдастырушылық және техникалық шаралар кешені киберқауіпсіздік деп түсініледі.

2. Киберқауіпсіздікті қамтамасыз ету жүйесін «Цифрландыру және киберқауіпсіздік туралы» және «Қазақстан Республикасының ұлттық қауіпсіздігі туралы» Қазақстан Республикасының заңдарына сәйкес киберқауіпсіздікті қамтамасыз етуге бағытталған шараларды жүзеге асыратын, өзара іс-қимыл жасайтын мемлекеттік органдар, мемлекеттік және мемлекеттік емес ұйымдар мен қызметтер құрайды.

3. Цифрлық объектілерді қорғауды олардың иелері жүзеге асырады.

4. Цифрлық объектілерді қорғау шаралары «Цифрландыру және киберқауіпсіздік туралы» Қазақстан Республикасының Заңында, цифрландыру және киберқауіпсіздікті қамтамасыз ету салаларындағы бірыңғай талаптарда және Қазақстан Республикасының өзге де заңнамалық актілерінде айқындалады.

5. Цифрландыру және киберқауіпсіздікті қамтамасыз ету салаларындағы бірыңғай талаптарды Қазақстан Республикасының Үкіметі бекітеді.

6. Цифрландыру және киберқауіпсіздікті қамтамасыз ету салаларындағы бірыңғай талаптардың ережелері мемлекеттік органдардың, жергілікті өзін-өзі басқару органдарының, мемлекеттік заңды тұлғалардың, квазимемлекеттік сектор субъектілерінің, мемлекеттік органдардың цифрлық жүйелерімен интеграцияланатын мемлекеттік емес цифрлық жүйелер иелерінің, сондай-ақ аса маңызды цифрлық объектілер иелерінің қолдануы үшін міндетті.

33-бап. Цифрлық объектілердің киберқауіпсіздік талаптарына сәйкестігі тұрғысынан сынау және олардың аудиті

1. Цифрлық объектілерді киберқауіпсіздік талаптарына сәйкестігі тұрғысынан сынау міндетті түрде, сондай-ақ олардың иесінің бастамасы бойынша жүргізіледі.

2. Киберқауіпсіздік талаптарына сәйкестігі тұрғысынан міндетті сыналуға жататын цифрлық объектілер, сондай-ақ сынақтар жүргізу тәртібі «Цифрландыру және киберқауіпсіздік туралы» Қазақстан Республикасының Заңында айқындалады.

3. Цифрлық объектілерді киберқауіпсіздік талаптарына сәйкестігі тұрғысынан сынау осы Кодекске, «Цифрландыру және киберқауіпсіздік туралы» Қазақстан Республикасының Заңына және Қазақстан Республикасының техникалық реттеу саласындағы заңнамасына сәйкес жүргізіледі.

4. Цифрлық объектілердің киберқауіпсіздік талаптарына сәйкестігі тұрғысынан аудиті – бұл ішкі және сыртқы қателерден қорғалуын бағалау мақсатында цифрлық объектілерді тәуелсіз зерттеп-қарау.

1) киберқауіпсіздік талаптарына сәйкестігіне цифрлық объектілердің аудитін киберқауіпсіздік саласында арнаулы білімі мен жұмыс тәжірибесі бар және Қазақстан Республикасының заңнамасына сәйкес берілетін лицензия негізінде жеке және (немесе) заңды тұлғалар жүзеге асырады.

2) Қазақстан Республикасының заңдарында көзделген жағдайларды қоспағанда, киберқауіпсіздік талаптарына сәйкестігіне цифрлық объектілердің аудиті олардың иесінің бастамасы бойынша Қазақстан Республикасының киберқауіпсіздікті қамтамасыз ету саласындағы заңнамасына сәйкес жүргізіледі.

34-бап. Цифрлық объектілер сапасының аудиті

1. Цифрлық объектілер сапасының аудиті олардың функционалдылығын бағалау мақсатында жүргізіледі.

2. Цифрлық объектілер сапасының аудиті иесінің бастамасы бойынша оны құру, енгізу және пайдалану кезеңінде жүргізіледі.

3. Цифрлық объектілердің аудитін цифрландыру саласында арнаулы білімі мен жұмыс тәжірибесі бар жеке және (немесе) заңды тұлғалар уәкілетті орган айқындайтын тәртіппен жүргізеді.

4. Мемлекеттік құпияларға жатқызылған цифрлық объектілердің аудитін Қазақстан Республикасының Ұлттық қауіпсіздік комитеті жүргізеді.

5. Мемлекеттік органдар және квазимемлекеттік сектор субъектілерінің цифрлық объектілерінің аудиті міндетті, оның ішінде оларды өнеркәсіптік пайдалану тоқтатылған кезде міндетті болып табылады.

35-бап. Цифрлық ортадағы хабархаттар

1. Цифрлық ортадағы құқықтық қатынастар субъектілерін хабардар ету хабарламалардың бірыңғай нүктесі арқылы цифрлық тәсілмен жүзеге асырылады.

2. Мемлекеттік органдардан хабарламаларды цифрлық объектілерге, ұялы байланыстың абоненттік құрылғысына және (немесе) электрондық поштаға атаулы түрде таратуды жүзеге асыруға мүмкіндік беретін және алу мен оқу мәртебелері туралы ақпаратты кепілдікпен жеткізуді және сақтауды қамтамасыз ететін мемлекеттік цифрлық ресурс хабарламалардың бірыңғай нүктесі деп түсініледі.

3. Хабарламаның бірыңғай нүктесі арқылы жеткізілген хабарламалар құқықтық қатынастар субъектісі оны оқығаны туралы ақпарат болған жағдайда тиісті түрде жеткізілген деп танылады.

# 8-тарау. Цифрлық ортадағы экспертименттік реттеу

## 36-бап. Эксперименттік құқықтық режим

1. Эксперименттік құқықтық режим Конституцияны, конституциялық заңдарды, салық, бюджет, кеден, экология заңнамасын және жер қойнауы және жер қойнауын пайдалану туралы заңнаманы қоспағанда, Қазақстан Республикасының қолданыстағы заңнамасының ережелерін уақытша қолданбауды не олардың қолданылу нысанын өзгертуді не осы Кодексте көзделген, Қазақстан Республикасында инновацияларды әзірлеу, сынақтан өткізу және енгізу бағыттары бойынша белгілі бір уақыт кезеңі ішінде және белгілі бір аумақта инновациялық жобаға және оған қатысушыларға қатысты реттеудің жаңа уақытша нысандарын енгізуді,.

2. Эксперименттік құқықтық режим инновациялық жобаны заңнамада белгіленген және (немесе) тыйым салынбаған өзге де тәсілдермен және әдістермен сынақтан өткізу (тестілеу) мүмкін болмаған жағдайда ғана қолданылуы мүмкін.

3. Эксперименттік құқықтық режимге қатысу тек қана ерікті түрде болады.

4. Эксперименттік құқықтық режимді іске асыру кезінде адамның өміріне, денсаулығына немесе мүлкіне не заңды тұлғаның мүлкіне, оның ішінде эксперименттік құқықтық режимге қатысушының құқыққа сыйымды әрекеттерімен келтірілген зиянды Қазақстан Республикасының азаматтық заңнамасына сәйкес зиян келтірген адам өтеуге тиіс.

## 37-бап. Эксперименттік құқықтық режимнің мақсаттары

Мыналар эксперименттік құқықтық режимнің мақсаттары болып табылады:

1) инновациялық жобаны, озық ғылыми, ғылыми-техникалық және (немесе) цифрлық әзірлемені, өнертабысты, жаңа технологияны әзірлеу және енгізу үшін қолайлы жағдайлар жасау;

2) Қазақстан Республикасында цифрлық инновациялар саласындағы кәсіпкерлік қызметті дамытуға инвестициялар тарту;

3) нарыққа қатысушылар үшін құқықтық айқынсыздықты және туындайтын құқықтық қауіп-қатерлерді төмендету;

4) эксперименттік құқықтық режимді іске асыру нәтижелері бойынша экономикалық қызметтің жаңа түрлері мен нысандарын, кәсіпкерлік қызметті жүзеге асыру тәсілдерін қалыптастыру;

5) тауарлардың, жұмыстар мен көрсетілетін қызметтердің құрамын кеңейту, сапасын немесе қолжетімділігін арттыру;

6) бәсекелестік пен ғылымды дамыту;

7) мемлекеттік басқарудың тиімділігін арттыру;

8) эксперименттік құқықтық режимді іске асыру нәтижелері бойынша жалпы реттеуді жетілдіру.

## 38-бап. Эксперименттік құқықтық режимнің қағидаттары

Мыналар эксперименттік құқықтық режимнің қағидаттары болып табылады:

1) азаматтар мен заңды тұлғалардың конституциялық құқықтары мен бостандықтарын шектеуге жол бермеу;

2) жеке адамның, қоғамның және мемлекеттің қауіпсіздігін қамтамасыз ету;

3) эксперименттік құқықтық режимнің айқындығы мен ашықтығы;

4) үміткерлердің тең құқықтылығы;

5) эксперименттік құқықтық режимге қатысу еріктілігі;

6) уақыт, адамдар тобы бойынша арнайы реттеудің айқындылығы және егер эксперименттік құқықтық режимнің мәнінен өзгеше туындамаса, кеңістіктегі арнайы реттеуді шектеу.

## 39-бап. Эксперименттік құқықтық режимнің шектері

1. Жеке адамның, қоғамның және мемлекеттің өмірлік маңызы бар мүдделеріне, оның ішінде мемлекеттік құпияны қорғау кезінде нұқсан келтірудің жоғары қауіп-қатерімен байланысты қызметті жүзеге асыру кезінде туындаған құқықтық қатынастар эксперименттік құқықтық режимнің нысанасы бола алмайды.

2. Эксперименттік құқықтық режим эксперименттік құқықтық режимге қатысуға келісім білдірген адамдардың белгілі бір тобына қатысты, сондай-ақ эксперименттік құқықтық режим субъектілері эксперименттік құқықтық режим шарттарына сәйкес белгілі бір қызметті жүзеге асыратын белгілі бір мерзімге және белгілі бір аумақта белгіленеді.

3. Эксперименттік құқықтық режимдер шеңберінде қызметті жүзеге асыратын тұлғалар өздерімен құқықтық қатынастарға түсетін тұлғаларға өзінің эксперименттік құқықтық режимге қатысатыны туралы, сондай-ақ әлеуетті қауіп-қатерлер мен ұсынылатын қорғау деңгейі туралы хабарлауға міндетті.

4. Әрбір эксперименттік құқықтық режимнің қолданылу мерзімі бір жылдан кем болмауға және бес жылдан аспауға тиіс.

5. Эксперименттік құқықтық режимдер енгізілген мерзімі өткеннен кейін өзінің қолданысын тоқтатады.

## 40-бап. Эксперименттік құқықтық режим орнату

1. Эксперименттік құқықтық режимдер эксперименттік құқықтық режим қозғайтын саланы (аяны) үйлестіруді және оған басшылықты жүзеге асыратын уәкілетті органның бюджеттік жоспарлау жөніндегі уәкілетті органмен, монополияға қарсы органмен, әділет органдарымен, цифрландыру және киберқауіпсіздік жөніндегі уәкілетті органмен келісілген оң қорытындысы негізінде Қазақстан Республикасы Үкіметінің шешімімен және цифрландыру мәселелері жөніндегі сараптама кеңесінің оң қорытындысымен енгізіледі.

2. Эксперименттік құқықтық режимді жүргізуге мемлекеттік органдар мен цифрлық саладағы құқықтық қатынастардың өзге де субъектілері бастама жасай алады.

3. Инновациялық жобаларды сынақтан өткізу үшін эксперименттік құқықтық режимдерге бастамв жасау және іске асыру тәртібін Қазақстан Республикасының Үкіметі айқындайды.

## 41-бап. Эксперименттік құқықтық режимді мониторингтеу және оның тиімділігін бағалау

1. Эксперименттік құқықтық режимді мониторингтеуді эксперименттік құқықтық режим қозғайтын аяны (саланы) үйлестіруді және оған басшылықты жүзеге асыратын уәкілетті орган жүзеге асырады.

2. Эксперименттік құқықтық режимге қатысушылар уәкілетті (реттеуші) органға Қазақстан Республикасының Үкіметі белгілеген тәртіппен осындай эксперименттік құқықтық режимді іске асыру шеңберіндегі қызмет туралы есептерді ұсынады.

3. Құқықтың эксперименттік құқықтық режимге мониторинг, оның тиімділігі мен нәтижелілігіне бағалау жүргізу тәртібін Қазақстан Республикасының Үкіметі айқындайды.

## 42-бап. Эксперименттік құқықтық режимді өзгерту, оның қолданысын тоқтата тұру және тоқтату

1. Қазақстан Республикасының Үкіметі эксперименттік құқықтық режим орнату туралы актіге өзгерістер енгізу арқылы Қазақстан Республикасының Үкіметі белгілеген жағдайларда және тәртіппен эксперименттік құқықтық режимді өзгертуі немесе оның қолданысын тоқтата тұруы мүмкін.

2. Эксперименттік құқықтық режимнің қолданысы:

1) қолданылуы осындай эксперименттік құқықтық режимнің қолданысын тоқтатуға алып келетін заңнамалық акт күшіне енген кезде;

2) мынадай:

эксперименттік құқықтық режимнің қолданылу мерзімі өткен;

эксперименттік құқықтық режимге қатысушыдан өтініш келіп түскен;

эксперименттік құқықтық режимге қатысушы заңды тұлға таратылған, қайта ұйымдастырылған (қайта құру нысанындағы қайта ұйымдастыруды қоспағанда), дәрменсіз (банкрот) деп танылған;

адамның және азаматтың құқықтары мен бостандықтарын бұзуға, адамның өміріне, денсаулығына немесе мүлкіне не заңды тұлғаның мүлкіне зиян келтіруге, мемлекет мүдделеріне зиян келтіруге, мемлекеттің қорғанысына және (немесе) қауіпсіздігіне нұқсан келтіруге алып келетін күтпеген қауіп-қатерлер анықталған жағдайда эксперименттік құқықтық режим орнату туралы актінің күші жойылды деп тану арқылы Қазақстан Республикасы Үкіметінің шешімі бойынша тоқтатылады.

3. Эксперименттік құқықтық режимнің қолданысын тоқтату тәртібін Қазақстан Республикасының Үкіметі айқындайды.

## 43-бап. Эксперименттік құқықтық режимді ақпараттық қамтамасыз ету

Жүргізілген, жүргізілетін эксперименттік құқықтық режим және оны жүргізуге жасалған бастама туралы ақпарат міндетті түрде эксперименттік құқықтық режим қозғайтын аяны (саланы) үйлестіруді және оған басшылықты жүзеге асыратын уәкілетті органның, сондай-ақ инновациялық қызметті мемлекеттік қолдау саласындағы уәкілетті органның ресми интернет-ресурсында жарияланады.

9-тарау. Дауларды шешу тәртібі жіне Қазақстан Республиксының цифрлық заңнамасын бұзғаны үшін жауаптылық

44-бап. Цифрлық ортадағы дауларды шешу тәртібі

Жер қойнауын пайдалану құқығын жүзеге асыруға, өзгертуге немесе тоқтатуға байланысты даулар Қазақстан Республикасының заңдарына және Қазақстан Республикасы ратификациялаған халықаралық шарттарға сәйкес реттелуге жатады.

45-бап. Цифрлық ортадағы құқық бұзушылықтар үшін жауаптылық

1. Қазақстан Республикасының цифрлық заңнамасын бұзу Қазақстан Республикасының заңдарында белгіленген жауаптылыққа алып келеді.

2. Әкімшілік немесе қылмыстық жауаптылыққа тарту кінәлі адамдарды жол берілген бұзушылықтарды жою міндетінен босатпайды.

3. Егер осы Кодексте, заңдарда және Қазақстан Республикасы ратификациялаған халықаралық шарттарда өзгеше көзделмесе, шетелдіктер, азаматтығы жоқ адамдар, сондай-ақ шетелдік заңды тұлғалар Қазақстан Республикасында Қазақстан Республикасының азаматтары мен заңды тұлғалары үшін белгіленген құқықтар мен бостандықтарды пайдаланады және цифрлық ортада пайда болатын қатынастарда міндеттер атқарады.

10-тарау.Қазақстан Республикасының цифрлық ортадағы халықаралық ынтымақтастығының мақсаттары, қағидаттары, негізгі бағыттары және түрлері

46-бап. Қазақстан Республикасының цифрлық ортадағы халықаралық ынтымақтастығының мақсаттары

Қазақстан Республикасының және өзге де мемлекеттердің, халықаралық ұйымдардың цифрлық технологияларды дамыту мәселелері бойынша өзара көмегі және бірлескен іс-қимылдарын үйлестіру цифрлық ортадағы халықаралық ынтымақтастықтың мақсаттары деп танылады.

47-бап. Қазақстан Республикасының цифрлық ортадағы халықаралық ынтымақтастығының қағидаттары

1. Басқа мемлекеттермен және халықаралық ұйымдармен ынтымақтастық өзара сыйластық, сенім, өзара көмек, ымыраға келу, кемсітпеушілік, бір-бірінің істеріне араласпау, қабылданған міндеттемелерді уақтылы орындау, дауларды бейбіт түрде шешу қағидаттарына негізделеді.

2. Мемлекет цифрлық ортадағы қызметті ұйымдастырудың нарықтық тәсілдері негізінде инвестициялар тарту және қазіргі заманғы цифрлық технологияларды енгізу үшін қолайлы жағдай жасауға күш-жігерін салады.

48-бап. Қазақстан Республикасының цифрлық ортадағы халықаралық ынтымақтастығының бағыттары

Мыналар:

1) цифрлық технологияларды құру, енгізу және дамыту;

2) интернетті басқару;

3) цифрлық ортада инновацияларды енгізуге кедергі келтіретін реттеуші кедергілерді жою;

4) киберқателер мен киберқылмысқа қарсы күрес;

5) цифрлық алаяқтыққа қарсы күрес Қазақстан Республикасының цифрлық ортадағы халықаралық ынтымақтастығының бағыттары болып табылады.

**Қазақстан Республикасының**

**Президенті**